रायपुर. दरभा नक्सली हमले की जांच कर रही नेशनल इन्वेस्टिगेशन एजेंसी (एनआईए) की टीम एक-एक तथ्य की बारीकी से पड़ताल कर रही है। सेल फोन रिकार्ड की जांच शुरू हो चुकी है। इसके अलावा उसकी तैयारी कांग्रेस के आधा दर्जन ऐसे नेताओं से पूछताछ करने की है जो काफिले के अलग-अलग हिस्सों में थे।
इन बयानों के आधार पर पूरी घटना के अलावा साजिश की आशंका को समझने में एजेंसी को मदद मिलेगी। एनआईए की नजर सोमवार दोपहर को आंध्रप्रदेश के खम्मम जिले में गिरफ्तार महिला नक्सली कुरुसम मोथू बाई उर्फ माधवी से हो रही पूछताछ पर भी है। प्रारंभिक जानकारी के अनुसार 40 साल की इस महिला नक्सली के सीपीआई माओवादी की दरभा डिविजन से संबंध रहे हैं। वह नक्सलियों के शीर्ष नेताओं में शामिल पुलुरी प्रसादा राव उर्फ चंद्रन्ना की पत्नी है। माधवी से दरभा हमले के बारे में कुछ लीड मिलने की आशा है।
एनआईए की एक टीम ने पुलिस से भी घटना के बारे में जानकारी जुटाना शुरू कर दिया है। पुलिस मुख्यालय की भूमिका को भी जांच के दायरे में लिया गया है। नक्सलियों ने करीब सालभर पहले ही यह चेतावनी दी थी कि वह अब राजनीतिक दलों के नेताओं को निशाना बनाएंगे। इसके बाद भी काफिले की सुरक्षा के मामले में लापरवाही हुई। प्रारंभिक जांच में यह बात भी सामने आई है कि सुरक्षा को लेकर पुलिस के अलावा कांग्रेस के बड़े नेता भी कुछ हद तक लापरवाह हो गए थे।
खासकर एडसमेटा के दौरे के बाद। एडसमेटा दक्षिण बस्तर में नक्सलियों का अभेद्य गढ़ माना जाता है। वहां परिवर्तन यात्रा के दौरान जब कोई वारदात नहीं हुई, तो ज्यादातर लोगों ने राहत की सांस ली। किसी ने अंदाज ही नहीं लगाया कि सुकमा से लौटते वक्त दरभा घाटी में इतना बड़ा हमला हो जाएगा। कुछ लोगों का कहना है कि नक्सलियों ने सोची-समझी रणनीति के तहत ऐसा किया ताकि सुरक्षा बल लापरवाह हो जाएं। ऐसा ही हुआ। क्योंकि अगर काफिले के आने के पहले रोड ओपनिंग पार्टी निकलती और काफिले के आगे-पीछे सीआरपीएफ और जिला पुलिस के दस्ते चलते तो नक्सली शायद हमला नहीं कर पाते।
इन तथ्यों की जानकारी एनआईए को उन्हीं लोगों से मिल सकती है जो नंदकुमार पटेल, महेंद्र कर्मा के साथ चल रहे थे। जांच एजेंसी ने पूछताछ के लिए लंबी सूची बनाई है लेकिन इसमें चार लोगों के नाम प्रमुख हैं। कोंटा के कांग्रेस विधायक कवासी लखमा, जो अंत तक प्रदेश कांग्रेस अध्यक्ष नंदकुमार पटेल के साथ थे। दूसरे अवधेश गौतम, जो काफिले में सबसे आगे चल रहे थे। सालों से कर्मा के करीबी रहे गौतम की गाड़ी नक्सली हमले में बाल-बाल बची थी। तीसरे शख्स हैं लखेश्वर बघेल। वे काफिले के अंत में चल रही गाड़ी में थे। चौथी हैं पूर्व कांग्रेस विधायक फूलोदेवी नेताम। वह काफिले के बीच के हिस्से में थीं। इन चारों से अलग-अलग बयान लिए जाएंगे।
कुछ नेताओं से एनआईए के अफसरों ने अनौपचारिक बातचीत भी की है। कांग्रेसी नेताओं के अलावा घटनास्थल के आसपास के गांवों के लोगों से भी नक्सलियों के बारे में जानकारी जुटाई जा रही है।
hin_Deva hin_Deva hin_Deva hin_Deva hin_Deva hin_Deva